
RAPORT  COMUN

asupra proiectului de Lege pentru modificarea şi completarea art.16 din Legea nr.448/2006 privind protecţia şi promovarea drepturilor persoanelor cu handicap 
(PLx 222/2011)
şi a proiectului de Lege pentru modificarea art.16 alin.(1) lit.e) din Legea nr.448/2006 privind protecţia şi promovarea drepturilor persoanelor cu handicap 
(PLx 267/2011)

În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru sănătate şi familie au fost sesizate, prin adresele nr.PLx 222/2011 din 2 mai 2011, respectiv nr. PLx 267/2011 din 9 mai 2011, cu dezbaterea pe fond a proiectului de Lege pentru modificarea şi completarea art.16 din Legea nr.448/2006 privind protecţia şi promovarea drepturilor persoanelor cu handicap (PLx 222/2011) şi a proiectului de Lege pentru modificarea art.16 alin.(1) lit.e) din Legea nr.448/2006 privind protecţia şi promovarea drepturilor persoanelor cu handicap (PLx 267/2011).

La întocmirea prezentului raport, în conformitate cu prevederilor art.68 alin.(1) din Regulamentul Camerei Deputaţilor, Comisiile au avut în vedere:

· avizele Consiliului Legislativ (nr.1415 şi 1416 din 02.12.2010)

· avizele Comisiei juridice, de disciplină şi imunităţi (nr.31/370/16.04.2011 şi nr.31/422/24.05.2011)
· avizele Comisiei pentru învăţământ, ştiinţă, tineret şi sport (nr.29/109/10.05.2011 şi nr.29/117/17.05.2011)
· avizele Comisiei pentru egalitatea de şanse pentru femei şi bărbaţi (nr.37/263/11.05.2011 şi nr.37/300/19.05.2011)

· punctele de vedere ale Guvernului (nr.311 şi 312 din 11.02.2011, respectiv nr. 5431/DRP/05.09.2012).

Ambele proiecte de lege au ca obiect de reglementare modificarea şi/sau completarea art.16 din Legea nr.448/2006 privind protecţia şi promovarea drepturilor persoanelor cu handicap, cu modificările şi completările ulterioare, în vederea asigurării accesului la educaţie pentru persoanele cu handicap, indiferent de vârstă.
Comisiile propun Plenului Camerei Deputaţilor respingerea celor două proiecte de lege considerându-se că legislaţia în vigoare, respectiv Legea educaţiei naţionale nr.1/2011 este acoperitoare şi permite organizarea învăţământului la domiciliu, nefiind necesare reglementări suplimentare, care să creeze paralelisme legislative.

Ambele proiecte de lege fac parte din categoria legilor organice, conform prevederilor art.73 alin.(3) din Constituţia României, republicată.

În conformitate cu prevederile art.61 şi art.63 din Regulamentul Camerei Deputaţilor, Comisiile au dezbătut cele două proiecte în şedinţa comună din 24 septembrie 2012. La lucrări şi-au înregistrat prezenţa 35 deputaţi din totalul de 40 membri ai celor două comisii.
Raportul comun a fost aprobat cu majoritate de voturi.

La dezbateri au participat, în conformitate cu prevederile art.55 din Regulamentul Camerei Deputaţilor:

· d-na Denisa Pătraşcu – Secretar de Stat, Ministerul Muncii, Familiei şi Protecţiei Sociale

· d-l Răzvan Vulcănescu – Secretar de Stat, Ministerul Sănătăţii.

Proiectele de lege au fost adoptate de Senat în şedinţele din 27 aprilie 2011, respectiv 4 mai 2011.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

